Η χρησιμοποίηση των ιδιαίτερων ικανοτήτων αθλητικής διοίκησης από τους προπονητές του κλασσικού αθλητισμού
Authors: Σταυρόπουλος Ιωάννης 
Published: August 2021

Σκοπός της παρούσας διατριβής ήταν να σχεδιάσει κλίμακα, για να προσδιορίσει ποιες ιδιαίτερες γνώσεις/ικανότητες αθλητικής διοίκησης χρησιμοποιούν οι προπονητές/τριες του κλασσικού αθλητισμού, για να εκπληρώσουν τον επαγγελματικό τους ρόλο. Το δείγμα της έρευνας απετέλεσαν 368 προπονητές/τριες του κλασσικού αθλητισμού που αποτέλεσαν δυο ομάδες. Την πρώτη ομάδα (ομάδα Α, Ν=232), στην οποία πήραν μέρος οι προπονητές/τριες των σωματείων του Σ.Ε.Γ.Α.Σ., που αξιολογήθηκαν μέχρι την εκατοστή θέση και τη δεύτερη ομάδα (ομάδα Β, Ν=156), στην οποία συμμετείχαν οι προπονητές/τριες των σωματείων του Σ.Ε.Γ.Α.Σ., που αξιολογήθηκαν πάνω από την εκατοστή θέση. Τα άτομα αυτά απάντησαν σε ερωτηματολόγιο που σχεδιάστηκε για το σκοπό της μελέτης και το οποίο τους απεστάλη ταχυδρομικά ή με προσωπική επαφή. Ο ρυθμός ανταπόκρισης ήταν 75 %. Για την ανάλυση των δεδομένων χρησιμοποιήθηκε περιγραφική στατιστική, παραγοντική ανάλυση, επιβεβαιωτική παραγοντική ανάλυση και ανάλυση διασποράς (A.N.O.V.A.). H ανάλυση των δεδομένων με διερευνητική παραγοντική ανάλυση ανέδειξε πέντε παράγοντες: (1) «τεχνικές διαχείρισης», Cronbach’s a= 0.88 (7 ερωτήσεις), (2) «αθλητική επιστήμη», Cronbach’s a= 0.77 (5 ερωτήσεις), (3) «βιολογία», Cronbach’s a= 0.85 (3 ερωτήσεις), (4) «πρόληψη ατυχημάτων/διαχείριση κρίσης», Cronbach’s a= 0.80 (4 ερωτήσεις) και (5) «προπονητική» Cronbach’s a=0.71 (4 ερωτήσεις), ενώ ο συντελεστής Cronbach a των παραγόντων του ερωτηματολογίου παρουσίασε εσωτερική συνοχή 0.90. Η επιβεβαιωτική παραγοντική ανάλυση με τη χρησιμοποίηση του στατιστικού πακέτου ΑΜΟS 19.0 έδειξε ότι η κλίμακα που σχεδιάστηκε με στόχο να προσδιορίσει τις χρησιμοποιούμενες από τους προπονητές/τριες του κλασσικού αθλητισμού στην άσκηση του επαγγέλματός τους γνώσεις/ικανότητες είχε καλή εφαρμογή, αφού οι δείκτες που παρήχθησαν μετά την ανάλυση ήταν αποδεκτοί: 1) Ο Chi-square/df ήταν 2.86 2) ο δείκτης κατάλληλης προσαρμογής (GFI), ήταν 0.94 3) ο συγκριτικός δείκτης προσαρμογής (CFI) ήταν 0.91 και 4) ο δείκτης του τυπικού σφάλματος σύγκλισης-προσέγγισης (RMSEA) ήταν 0.041<0.01. Οι πέντε γνώσεις/ικανότητες που βαθμολογήθηκαν με μεγαλύτερους βαθμούς από τους προπονητές/τριες της Α ομάδας ήταν: «γνωρίζει άριστα παιδαγωγικά», «γνωρίζει ανατομία», «γνωρίζει τους κινδύνους που υπάρχουν από τη συμμετοχή σε αθλητικές δραστηριότητες», «γνωρίζει ψυχολογία του αθλητισμού» και «γνωρίζει αθλητιατρική». Οι πέντε γνώσεις/ικανότητες που βαθμολογήθηκαν με μεγαλύτερους βαθμούς από τους προπονητές/τριες της Β ομάδας ήταν: «γνωρίζει τους κινδύνους που υπάρχουν από τη συμμετοχή σε αθλητικές δραστηριότητες», «χρησιμοποιεί παιδαγωγικές μεθόδους κατά τη διάρκεια της προπονητικής διαδικασίας», «γνωρίζει φυσιολογία της άσκησης», «παρέχει προπονητικές υπηρεσίες και σε άλλους ασκούμενους στον ίδιο χώρο (πέραν των αθλητών του) με αμοιβή» και «γνωρίζει ψυχολογία του αθλητισμού». Η ανάλυση μεταξύ των ομάδων αποκάλυψε ότι: (α) οι προπονητές/τριες του κλασσικού αθλητισμού της ομάδας Α είχαν στατιστικά σημαντικές υψηλότερες τιμές από τους προπονητές/τριες του κλασσικού αθλητισμού της ομάδας Β, στον παράγοντα «βιολογία», και (β) οι προπονητές/τριες του κλασσικού αθλητισμού της ομάδας Β είχαν στατιστικά σημαντικές υψηλότερες τιμές από τους προπονητές/τριες του κλασσικού αθλητισμού της ομάδας Α, στους παράγοντες «τεχνικές διαχείρισης», «αθλητική επιστήμη», «πρόληψη ατυχημάτων/διαχείριση κρίσης» & «προπονητική». H ανάλυση διασποράς (A.N.O.V.A.) και η διόρθωση Bonferroni μεταξύ των μέσων τιμών των παραγόντων των προπονητών/τριών του κλασσικού αθλητισμού και των ανεξάρτητων μεταβλητών, αποκάλυψε ότι υπήρξαν στατιστικά σημαντικές διαφορές στο φύλο, την ηλικία, την οικογενειακή κατάσταση, το μορφωτικό επίπεδο, τις μεταπτυχιακές σπουδές, την προπονητική εμπειρία, την αθλητική εμπειρία, το είδος της προπονητικής εργασίας, τα πληθυσμιακά κριτήρια περιοχής εργασίας, της προπονητικής εξειδίκευσης, της κύριας επαγγελματικής δραστηριότητας, των εσόδων από την κύρια επαγγελματική δραστηριότητα και της παρακολούθησης σεμιναρίων διοίκησης αθλητισμού. Συμπεραίνεται ότι οι γνώσεις/ικανότητες που χρησιμοποιούν οι προπονητές/τριες του κλασσικού αθλητισμού είναι αυτές που έχουν σχέση με τις «τεχνικές διοίκησης», την «αθλητική επιστήμη», τη «βιολογία», την «πρόληψη ατυχημάτων/διαχείριση κρίσης» και «προπονητική».